b"\n_START_ARTICLE_\nBarbats\n_START_SECTION_\nDescripci\xc3\xb3\n_START_PARAGRAPH_\nMasia de grans dimensions que ha crescut amb els anys, composta per diversos cossos, ja que a la masia cal afegir-hi dues masoveries i diversos coberts, pallers i granges. Constitueix un dels conjunts m\xc3\xa9s antics de Casserres, documentada des de 1500. Es tracta d'una explotaci\xc3\xb3 agropecu\xc3\xa0ria de gran extensi\xc3\xb3._NEWLINE_La masia principal est\xc3\xa0 fonamentada directament damunt la roca natural i \xc3\xa9s de planta quadrangular. Consta de planta baixa i dos pisos, amb coberta a dues aig\xc3\xbces de teula \xc3\xa0rab i el carener perpendicular a la fa\xc3\xa7ana principal, orientada a migdia. El parament \xc3\xa9s de carreus irregular units amb molt de morter i grans carreus a les cantoneres. La fa\xc3\xa7ana principal ha sofert una ampliaci\xc3\xb3, en el segle XIX, amb l'afegiment d'una doble galeria amb arcades a la meitat esquerre, que no ha malm\xc3\xa8s la porta d'acc\xc3\xa9s de punt rod\xc3\xb3 adovellat. El balc\xc3\xb3 corregut de la primera planta, tamb\xc3\xa9 afegit posteriorment, si que ha tapat part del punt rod\xc3\xb3. Totes les obertures antigues tenen les llindes, els brancals i els ampits de pedra treballada. A l'interior hi ha llindes de portes amb les dates gravades dels anys 1763, 1774. Al costat de l'entrada principal s'hi va obrir una nova entrada i al costat dret, gaireb\xc3\xa9 tocant la cantonera hi van posar el dip\xc3\xb2sit de l'antic trull d'oli amb una aixeta per l'aigua i al damunt mitja pedra de mol\xc3\xad. La planta baixa t\xc3\xa9 volta catalana. La distribuci\xc3\xb3 a l'interior \xc3\xa9s la cl\xc3\xa0ssica d'aquestes masies, amb tres cossos: la part de baix eren les estances de producci\xc3\xb3 i bestiar i una escala, en aquest cas a l'esquerra de l'entrada, que es va modificar l'any 1971, per accedir a la primera planta. A dalt, en el cos central, hi ha la sala de presentaci\xc3\xb3, la qual d\xc3\xb3na acc\xc3\xa9s a les altres estances. En aquesta sala de presentaci\xc3\xb3 es conserva part de l'antic rentamans. El paviment \xc3\xa9s hidr\xc3\xa0ulic, propi de la renovaci\xc3\xb3 del segle XIX i el sostre conserva l'embigat de fusta. Les bigues de la coberta s\xc3\xb3n de formig\xc3\xb3 des del 1988. L'any 1971 tamb\xc3\xa9 s'afeg\xc3\xad una finestra geminada a la fa\xc3\xa7ana principal amb una columna portada d'una casa indeterminada de Casserres. Entre els afegits a la fa\xc3\xa7ana oest destaca un gran porxo amb arcades i una galeria en planta primera amb tres obertures i columnes mitgeres. Un segon porxo se situa davant de la masia, amb planta baixa i pis, constru\xc3\xaft amb pedra en planta baixa i ma\xc3\xb3 en la planta pis, i coberta de teules \xc3\xa0rabs a dues aig\xc3\xbces i bigues de fusta._NEWLINE_A l'est de la masia apareixen tres coberts enganxats, adaptats al desnivell topogr\xc3\xa0fic existent. Al nord hi ha l'entrada al garatge agr\xc3\xadcola fet amb ma\xc3\xb3, teula \xc3\xa0rab i estructura de fusta; tamb\xc3\xa9 un gran cobert agr\xc3\xadcola de planta baixa i dos pisos amb parets de totxo, teula \xc3\xa0rab i bigues de formig\xc3\xb3. D'altra banda, a l'est de la masoveria 2 hi ha un paller i un porxo, fets amb bigues de fusta, teula \xc3\xa0rab i parets de totxo._NEWLINE_Hi havia hagut fogaina, forn de pa, trull d'oli (ubicat a l'entrada de la casa, a m\xc3\xa0 esquerra, despr\xc3\xa9s d'haver pujat els primers esglaons que porten al pis de dalt, i al repl\xc3\xa0 mateix a m\xc3\xa0 esquerra tornant a baixar, en una gruta excavada a la mateixa roca on est\xc3\xa0 constru\xc3\xafda la casa), premsa de vi, premsa amb les moles per al blat i tines. Actualment conserva una important col\xc2\xb7lecci\xc3\xb3 d'eines del camp. A l'exterior, en zones enjardinades, hi ha diverses pedres de premses de la casa.\n_START_SECTION_\nHist\xc3\xb2ria\n_START_PARAGRAPH_\nLa masia existia segurament al s. XV o almenys a principis del s. XVI. Existeix un pergam\xc3\xad de l'any 1500 que ja parla del Mas Barbats. El 1690 l'actual fam\xc3\xadlia la compr\xc3\xa0 ja edificada. Amb la documentaci\xc3\xb3 localitzada han pogut establir l'arbre geneal\xc3\xb2gic des de 1690, quan s'hi va establir la fam\xc3\xadlia dels actuals propietaris. Francesc Serra de La Clusa i la seva mare Margarida de La Clusa, v\xc3\xaddua de Joan Serra de La Clusa, compraren el mas al marquesat de Gironella. Abans els Barbats, nom de la casa que s'ha mantingut, l'havien venut al marquesat._NEWLINE_El cognom Serra s'ha perdut com a l\xc3\xadnia directa quan Ramona Serra Costa, mare de l'actual propietari (Llu\xc3\xads Pellicer Serra) va heretar el mas com a pubilla i es va casar amb l'hereu de Cal Pellicer de Puig-reig. Com que tamb\xc3\xa9 era l'hereu del Mas Vilanova, hi van anar a viure fins que va morir l'\xc3\xa0via Ramona i llavors van instal\xc2\xb7lar-se a Barbats."